CELEX: 22010D0636
Language: hu
Date: 2010-05-25 00:00:00
Title: 2010/636/EU: Az EU–Horvátország Stabilizációs és Társulási Tanács 1/2010 határozata ( 2010. május 25. ) az Európai Unió Alapjogi Ügynökségének munkájában Horvátország megfigyelőként való részvételéről és annak feltételeiről

23.10.2010   
            
            
               HU
            
            
               Az Európai Unió Hivatalos Lapja
            
            
               L 279/68
            
         AZ EU–HORVÁTORSZÁG STABILIZÁCIÓS ÉS TÁRSULÁSI TANÁCS 1/2010 HATÁROZATA
   (2010. május 25.)
   az Európai Unió Alapjogi Ügynökségének munkájában Horvátország megfigyelőként való részvételéről és annak feltételeiről
   (2010/636/EU)
   AZ EU–HORVÁTORSZÁG STABILIZÁCIÓS ÉS TÁRSULÁSI TANÁCS,
   tekintettel az egyrészről az Európai Közösségek és tagállamaik, másrészről a Horvát Köztársaság közötti stabilizációs és társulási megállapodásra (1),
   tekintettel az Európai Unió Alapjogi Ügynökségének létrehozásáról szóló, 2007. február 15-i 168/2007/EK tanácsi rendeletre (2) és különösen annak 28. cikke (2) bekezdésére,
   mivel:
   
               (1)
            
            
               Az 1997. decemberi luxembourgi Európai Tanács a közösségi ügynökségekben való részvételt a csatlakozás előtti stratégia felgyorsításának egyik módszerévé tette. Az Európai Tanács következtetései kimondják, hogy „azokat a közösségi ügynökségeket, amelyekben a csatlakozni kívánó országok részt vehetnek, eseti alapon kell meghatározni”.
            
         
               (2)
            
            
               Horvátország osztja az Európai Unió Alapjogi Ügynökségének (az ügynökség) céljait és célkitűzéseit, valamint egyetért feladatainak a 168/2007/EK rendeletben megállapított terjedelmével és tartalmával.
            
         
               (3)
            
            
               Helyénvaló lehetővé tenni Horvátország megfigyelőként való részvételét az ügynökség munkájában és megállapítani egy ilyen részvétel módozatait, amelyek kiterjednek az ügynökség által végrehajtott kezdeményezésekben való részvételre, a pénzügyi hozzájárulásra és a személyzetre.
            
         
               (4)
            
            
               Szintén helyénvaló, hogy az ügynökség a közösségi joghoz való fokozatos felzárkózáshoz szükséges mértékben alapjogi kérdésekkel foglalkozzon Horvátországban, a 168/2007/EK rendelet hatályán belül,
            
         A KÖVETKEZŐKÉPPEN HATÁROZOTT:
   1. cikk
   Horvátország mint tagjelölt ország megfigyelőként részt vesz az Európai Unió 168/2007/EK rendelettel létrehozott Alapjogi Ügynökségében.
   2. cikk
   (1)   Az ügynökség a közösségi joghoz való fokozatos felzárkózáshoz szükséges mértékben alapjogi kérdésekkel foglalkozhat Horvátországban, a 168/2007/EK rendelet 3. cikke (1) bekezdésének hatályán belül.
   (2)   Ennek érdekében az ügynökség jogosult lesz ellátni a 168/2007/EK rendelet 4. és 5. cikkében megállapított feladatokat Horvátországban.
   3. cikk
   Az e határozat I. mellékletében megállapított rendelkezésekkel összhangban Horvátország pénzügyileg hozzájárul az ügynökségnek a 168/2007/EK rendelet 4. cikkében említett tevékenységeihez.
   4. cikk
   (1)   Horvátország megfigyelőnek, illetve helyettes megfigyelőnek jelöl ki olyan személyeket, akik megfelelnek a 168/2007/EK rendelet 12. cikke (1) bekezdésében lefektetett követelményeknek. Ezek a személyek az igazgatótanács munkájában a tagállamok által kijelölt tagokkal és helyetteseikkel azonos módon, de szavazati jog nélkül vehetnek részt.
   (2)   Horvátország egy kormányzati tisztviselőt a 168/2007/EK rendelet 8. cikk (1) bekezdése szerinti nemzeti összekötő tisztviselővé nevez ki.
   (3)   E határozat hatálybalépésétől számított négy hónapon belül Horvátország tájékoztatja a Bizottságot az (1) és (2) bekezdésben említett személyek nevéről, képzettségéről és elérhetőségéről.
   5. cikk
   Az ügynökség számára szolgáltatott vagy az ügynökségtől származó adatok közzétehetők és a nyilvánosság számára hozzáférhetők, feltéve, hogy a bizalmas információknak megadják ugyanazt a védettségi fokozatot Horvátországban, mint amilyet a Közösségen belül kapnak.
   6. cikk
   Az ügynökséget Horvátországban ugyanazon jogok illetik, mint a többi jogi személyt a horvát jog alapján.
   7. cikk
   Annak érdekében, hogy az ügynökség és munkatársai végre tudják hajtani feladataikat, Horvátország az Európai Közösséget és az Európai Atomenergia Közösséget létrehozó Szerződésekhez csatolt, az Európai Közösségek kiváltságairól és mentességeiről szóló jegyzőkönyv (36. számú jegyzőkönyv) 1–4., 6., 7., 11–14., 16., 18. és 19. cikkében foglaltakkal azonos kiváltságokat és mentességeket biztosít számukra.
   8. cikk
   Az Európai Közösségek tisztviselőinek személyzeti szabályzatáról, valamint egyéb alkalmazottainak alkalmazási feltételeiről szóló 259/68/EGK, Euratom, ESZAK tanácsi rendelet (3) 12. cikke (2) bekezdésének a) pontjától eltérően Horvátország teljes állampolgári jogokat élvező állampolgárait az ügynökség ügyvezető igazgatója szerződéses viszonyban alkalmazhatja.
   9. cikk
   A felek minden olyan általános vagy különös intézkedést megtesznek, amelyek szükségesek az e határozatban megállapított kötelezettségeik teljesítéséhez, és ezekről értesítik a stabilizációs és társulási tanácsot.
   10. cikk
   Ez a határozat az elfogadását követő második hónap első napján lép hatályba.
   
      Kelt Brüsszelben, 2010. május 25-én.
      
         
            az EU–Horvátország Stabilizációs és Társulási Tanács részéről
         
         
            az elnök
         
         G. JANDROKOVIĆ
      
   
   
      (1)  HL L 26., 2005.1.28., 3. o.
   
      (2)  HL L 53., 2007.2.22., 1. o.
   
      (3)  HL L 56., 1968.3.4., 1. o.
   
      MELLÉKLET
      
         HORVÁTORSZÁG PÉNZÜGYI HOZZÁJÁRULÁSA AZ EURÓPAI UNIÓ ALAPJOGI ÜGYNÖKSÉGÉHEZ
      
      
                  1.
               
               
                  A Horvátország által az Európai Unió általános költségvetésébe az Európai Unió Alapjogi Ügynökségének munkájában való részvétel céljából fizetendő, 2. pontban meghatározott pénzügyi hozzájárulás a részvétel teljes költségét lefedi.
               
            
                  2.
               
               
                  Horvátországnak a következő módon kell pénzügyi hozzájárulást nyújtania az Európai Unió általános költségvetéséhez:
                  
                              1. év:
                           
                           
                              180 020 EUR
                           
                        
                              2. év:
                           
                           
                              180 020 EUR
                           
                        
                              3. év:
                           
                           
                              180 020 EUR
                           
                        
                              4. év:
                           
                           
                              205 020 EUR
                           
                        
                              5. év:
                           
                           
                              205 020 EUR
                           
                        
            
                  3.
               
               
                  A közösségi támogatási programok keretében nyújtható lehetséges pénzügyi támogatásokról külön kell megállapodni, az adott közösségi programnak megfelelően.
               
            
                  4.
               
               
                  Horvátország hozzájárulását az Európai Unió általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (1) szerint kezelik.
               
            
                  5.
               
               
                  A Horvátország szakértői vagy képviselői részéről felmerült olyan utazási és tartózkodási költségeket, amelyek az ügynökség tevékenységében vagy az ügynökség munkaprogramja végrehajtásával összefüggő ülésein való részvétel érdekében merülnek fel, az ügynökség ugyanazon eljárások szerint téríti meg, mint amelyek jelenleg az Európai Unió tagállamai számára hatályban vannak.
               
            
                  6.
               
               
                  E határozat hatálybalépése után és minden egyes azt követő év elején a Bizottság fizetési felhívást küld Horvátországnak a határozatban rögzített, az ügynöksége számára teljesítendő hozzájárulásának megfelelően. Részvételének első naptári évére Horvátország a részvétel napjától az év végéig terjedő időszakra arányosan számított hozzájárulást fizet. A következő években a hozzájárulás fizetésére e határozat szerint kerül sor.
               
            
                  7.
               
               
                  Ez a hozzájárulás euróban értendő, és a Bizottság eurobankszámlájára fizetendő.
               
            
                  8.
               
               
                  Horvátország a fizetési felhívás alapján fizeti be hozzájárulását, a Bizottság fizetési felhívásának megküldésétől számított harminc napon belül.
               
            
                  9.
               
               
                  A hozzájárulás fizetésében felmerülő késedelem esetén Horvátországnak a hátralékos összegre az esedékesség napjától kezdődően kamatot kell fizetnie. A kamatláb megegyezik az Európai Központi Bank által a lejárat napján az euróban kifejezett műveletekre alkalmazott – 1,5 százalékponttal megnövelt – kamatlábbal.
               
            
         (1)  HL L 248., 2002.9.16., 1. o.